བོད་ཀྱི་གནད་དོན་འདི་འཕེལ་རྒྱས་འགྲོ་བཞིན་པའི་རྒྱ་ནག་གིས་གདོང་ལེན་བྱེད་དགོས་པའི་གནད་དོན་ཞིག་ཡིན་པར་མ་ཟད།རྒྱ་ནག་རྒྱལ་ཁབ་དེ་གུ་ཡངས་དང་།རང་དབང་།བདེན་པ།དྲང་པོ་བཅས་འཇིག་རྟེན་སྤྱི་ཡོངས་ཀྱི་བཟང་པོའི་རིན་ཐང་དང་།ཕུགས་བསམ་ལྡན་པའི་རྒྱལ་སྤྱིའི་སྟོབས་ཤུགས་ཤིག་གི་ངོ་བོར་འགྱུར་བའི་གོ་སྐབས་བཟང་པོ་ཞིག་ཀྱང་ཡིན།བོད་ཀྱི་གནད་དོན་ཐོག་ཕན་ནུས་ལྡན་པ་དང་།གུ་ཡངས་ཀྱི་བྱ་ཐབས་ཤིག་བཟུང་བ་ཡིན་ན།དེས་རྒྱལ་སྤྱི་དང་།རྒྱལ་ནང་གཉིས་ཀར་ཡིད་ཆེས་དང་།གདེང་སྤོབས།བློ་རྒྱ་ཡངས་པ་བཅས་ཀྱི་ཆབ་སྲིད་ཀྱི་ཁོར་ཡུག་ཅིག་བསྐྲུན་ཐུབ།དེ་བཞིན་བོད་ཀྱི་གནད་དོན་ཞི་བའི་སྒོ་ནས་ཐག་གཅོད་བྱུང་ན་རྒྱ་ནག་རང་ཉིད་ད་ལྟའི་བར་བརྒལ་དུས་སྐབས་འདི་ནས་དེང་རབས་ཅན་དང་།གུ་ཡངས་ལྡན་པ།རང་དབང་ཡོད་པ་བཅས་ཀྱི་སྤྱི་ཚོགས་ཤིག་ཏུ་སྒྱུར་བཅོས་བྱ་རྒྱུའི་ཐད་ཕན་ནུས་ལྡན་པའི་ཤུགས་རྐྱེན་ཡོང་རྒྱུ་ཡིན།ཕུགས་བསམ་ལྡན་པའི་བྱེད་ཐབས་སྤྱད་དེ་བོད་ཀྱི་གནད་དོན་འདི་ཐག་གཅོད་གཙང་མ་བྱེད་པའི་ལས་འགན་དང་།གོ་སྐབས་ཡོངས་རྫོགས་ད་ལྟའི་རྒྱ་ནག་གི་དབུ་ཁྲིད་རྣམས་ལ་ཡོད།